Document ID: 32004R0445

Κανονισμός (ΕΚ) αριθ. 445/2004 της Επιτροπής
της 10ης Μαρτίου 2004
για την τροποποίηση του παραρτήματος I της οδηγίας 92/118/ΕΟΚ του Συμβουλίου όσον αφορά τα έντερα ζώων, το χοίρειο και τετηγμένο λίπος και το κρέας κουνελιού και εκτρεφομένων θηραμάτων
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/118/ΕΟΚ του Συμβουλίου, της 17ης Δεκεμβρίου 1992, για τον καθορισμό των όρων υγειονομικού ελέγχου καθώς και των υγειονομικών όρων που διέπουν το εμπόριο και τις εισαγωγές στην Κοινότητα προϊόντων που δεν υπόκεινται, όσον αφορά τους προαναφερόμενους όρους, στις ειδικές κοινοτικές ρυθμίσεις που αναφέρονται στο κεφάλαιο Ι του παραρτήματος Α της οδηγίας 89/662/ΕΟΚ και, όσον αφορά τους παθογόνους παράγοντες, της οδηγίας 90/425/ΕΟΚ(1), όπως τροποποιήθηκε τελευταία από την απόφαση 2003/42/ΕΚ της Επιτροπής(2), και ιδίως το άρθρο 15 δεύτερο εδάφιο,
Εκτιμώντας τα ακόλουθα:
(1) Στην οδηγία 92/118/ΕΟΚ καθορίζονται κοινοτικοί κανόνες σχετικά με τους υγειονομικούς όρους που διέπουν το εμπόριο και τις εισαγωγές στην Κοινότητα προϊόντων ζωικής προέλευσης.
(2) Ο κανονισμός (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο(3), όπως τροποποιήθηκε τελευταία από τον κανονισμό (ΕΚ) αριθ. 808/2003 της Επιτροπής(4), περιέχει κοινοτικούς κανόνες σχετικά με τα ζωικά προϊόντα που δεν προορίζονται για κατανάλωση από τον άνθρωπο.
(3) Με την οδηγία 2002/33/ΕΚΕΚ του Ευρωπαϊκού Κοινοβουλίου και του Συμβουλίου, της 21ης Οκτωβρίου 2002, για την τροποποίηση των οδηγιών 90/425/ΕΟΚ και 92/118/ΕΟΚ του Συμβουλίου όσον αφορά τις υγειονομικές απαιτήσεις για τα ζωικά υποπροϊόντα(5) τροποποιείται σημαντικά η οδηγία 92/118/ΕΟΚ, ιδίως όσον αφορά τη μείωση του πεδίου της εφαρμογής έτσι ώστε να καλύπτονται μόνον τα ζωικά προϊόντα που προορίζονται για κατανάλωση από τον άνθρωπο και οι παθογόνοι παράγοντες.
(4) Για λόγους διαφάνειας της κοινοτικής νομοθεσίας, ενδείκνυται η περαιτέρω διευκρίνιση του πεδίου εφαρμογής της οδηγίας 92/118/ΕΟΚ.
(5) Η οδηγία 92/118/ΕΟΚ πρέπει συνεπώς να τροποποιηθεί αντιστοίχως.
(6) Tα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τροποποιήσεις της οδηγίας 92/118/ΕΟΚ
1. Ο τίτλος του κεφαλαίου 2 του παραρτήματος I της οδηγίας 92/118/EΟΚ αντικαθίσταται από το ακόλουθο κείμενο:
"Έντερα ζώων που προορίζονται για κατανάλωση από τον άνθρωπο".
2. Ο τίτλος του κεφαλαίου 9 του παραρτήματος I της οδηγίας 92/118/ΕΟΚ αντικαθίσταται από το ακόλουθο κείμενο:
"Χοίρειο λίπος και τετηγμένο λίπος που προορίζονται για κατανάλωση από τον άνθρωπο".
3. Ο τίτλος του κεφαλαίου 11 του παραρτήματος I της οδηγίας 92/118/ΕΟΚ αντικαθίσταται από το ακόλουθο κείμενο:
"Κρέας κουνελιού και εκτρεφομένων θηραμάτων που προορίζονται για κατανάλωση από τον άνθρωπο".
Άρθρο 2
Έναρξη ισχύος και εφαρμογής
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Μαΐου 2004.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Μαρτίου 2004.

Labels: 0
3
17
6